b"\n_START_ARTICLE_\nBatalla de Valenciennes\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLa vict\xc3\xb2ria de Valenciennes va contribuir a elevar enormement la moral dels ter\xc3\xa7os espanyols, produint a Europa \xc2\xabun d'aquells sotracs que solia donar Espanya en temps m\xc3\xa9s afortunats\xc2\xbb, valorant-se sobretot el triomf per la superioritat dels efectius francesos. Felip IV orden\xc3\xa0 encunyar una medalla d'or per commemorar la vict\xc3\xb2ria, i li la va enviar a Cond\xc3\xa9 juntament amb un sabre de cavalleria del mateix metall._NEWLINE_No obstant aix\xc3\xb2, els francesos van saber reaccionar, i, conscients de la seua superioritat, no es deixaren acovardir. Turena va reconstruir r\xc3\xa0pidament les seues forces i va reprendre la campanya. La vict\xc3\xb2ria espanyola result\xc3\xa0 finalment contraproduent: a causa de la feblesa de les forces espanyoles no va poder aprofitar-se adequadament, i va fer fracassar les negociacions de pau entre Fran\xc3\xa7a i Espanya, ja que la Cort de Madrid, encoratjada per la sort de les seues armes, es neg\xc3\xa0 a les exig\xc3\xa8ncies franceses. De tal manera, la guerra s'allargaria fins a 1659, quan la posici\xc3\xb3 avantatjosa d'Espanya ja havia desaparegut, veient-se obligada a signar el Tractat dels Pirineus."